medieval-data/medieval-letters huggingface dataset:
EPISTOLA CCXXIX AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino universis ejusdem Ecclesiae parochianis et filiis, salutem, gratiam et benedictionem.

Quo magis, dilectissimi, inter charitatis opera lucet eleemosynarum largitio, eo propensius earum erogationi insistere vos exhortamur in Domino. Si enim opera misericordiae in hujus saeculi peregrinatione seminatis, multiplicato fructu, vitam aeternam metetis in coelo. Unde rogamus et monemus vos attentius, quatenus inopiae fratrum de Cuwella qui pro defectis facultatibus Ecclesiam suae religioni congruam construere non possunt, compatiamini, et pia ducti compassione, eis optata subsidia aeternorum intuitu praebeatis, ut vestris adjuti suffragiis oratorio sibi constructo ferventissime legi mandatorum Dei inhaerere possint. Nos vero his qui de suis facultatibus eidem loco quidquam largiti fuerint, de Dei misericordia confisi, de eorum poenitentia decem dies relaxamus, et bonorum omnium quae in nostra fiunt Ecclesia, adjuvante Domino, eos participes constituimus. Valete.
EPISTOLA CCXXX. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino episcopis, archidiaconis, clericis, per episcopatum Londoniensem constitutis, salutem, gratiam et benedictionem.

Quae in usus pauperum misericorditer impenduntur, donantibus non pereunt, imo ad aeternae retributionis gloriam conservantur, et temporalium pia largitio vitam aeternam operatur. Unde nos de salutis vestrae profectu solliciti, propensius charitatem vestram exhortamur in Domino, quatenus piis operationibus providere indulgeatis, ut de bonis vobis, permittente Domino, concessis, dum tempus habetis, dum licet, aeternitatis fructum mereamini. Nos itaque ancillarum Christi, Deo et beatissimae Mariae de Northamtonia jugiter servientium, egestati compatientes, rogamus, monemus, et vos exhortamur in Domino ut, cum ad vos venerint suam proponentes miseriam, eas benignius suscipiatis, et de facultatum vestrarum copia earum relevetis inopiam, ut bonorum quae tam in nostra quam sua fiunt Ecclesia auctore Domino sitis participes. Valete.
EPISTOLA CCXXXI. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino archidiaconis, decanis, et omnibus, qui in episcopatu Londoniensi consistunt, ecclesiarum praelatis, salutem, gratiam et benedictionem.

Noverit dilectio vestra, quod R. clericus de Ardel' , ecclesiam de Ardel' in manus nostras tam spontanee quam absolute resignavit, seque quod nihil in ea juris ulterius esset repetiturus, interposita juramenti religione, obligavit. Quam nos petitione quidem et praesentatione advocati, dilecto nostro G. de Sur' , cum omni integritate sua perpetuo habendam et canonice possidendam concessimus, ipsumque in ea personam debita solemnitate constituimus. Quod quia in dubium nolumus, aut in irritum de caetero posse revocari, praesenti scripto universitati vestrae id notificare, et episcopali auctoritate confirmare curavimus. His testibus . . . .
EPISTOLA CCXXXII. AD EOSDEM.
Author: Gilbertus Foliot

G., Dei gratia Londoniensis episcopus, omnibus sanctae matris Ecclesiae ministris, nec non et universis Christianae professionis in sua dioecesi commorantibus, ad quos litterae istae pervenerint, compassionis abundare visceribus.

Capiat in nobis, fratres charissimi, evangelicae doctrinae frequens et quotidiana admonitio, qua instruimur et informamur opis indigentibus manum misericordiae alacriter porrigere, et oppressorum necessitatibus coeli remedio occurrendo subvenire Scriptum namque est: Alter alterius onera portate, et sic adimplebimus legem Christi . Et iterum: Hilarem datorem diligit Deus . Et alibi: Date et dabitur vobis . Et iterum: Charitas operit multitudinem peccatorum . Et alibi: Charitas nunquam excidit . Nos igitur ecclesiae Sanctae Virginis N. et fratribus in Christi servitio ibidem commorantibus alacriter succurrentes, unusquisque juxta facultatis suae mensuram imminentis paupertatis aggravationem misericorditer supportemus, et ad reaedificationem ecclesiae, ignis incendio vastatae, aliquid de beneficiis nobis a Deo collatis, cum cordis hilaritate largiamur. Omnibus autem qui ad praefatum opus misericordiae, ea devotionis intentione qua oportet manum auxiliatricem porrexerint, de Domini gratia et meritis tantae virginis confisi, duodecim dies de poenitentia sua relaxamus, et bonorum omnium quae in nostra fiunt Ecclesia, adjuvante Domino, eos participes constituimus.

Notes: (Galat. VI) (II Cor, IX) (Luc. VI) (I Petr. IV) (I Cor. XIII)
EPISTOLA CCXXXIII. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino archidiaconis, decanis, et omnibus Ecclesiarum personis per episcopatum Londoniensem constitutis, salutem, gratiam et benedictionem.

Quae religiosis locis divinae contemplationis intuitu collata sunt, episcopali justum est auctoritate firmari, ne valeant inposterum rerum facili mobilitate convelli. Inde est quod authenticum instrumentum illustris viri Walteri filii Roberti sequentes, quo ecclesiae Sancti Neoti et monachis ibi Deo servientibus, jus divini et advocationis quod habuerat in ecclesia de Wimbis et in ecclesia Sancti Andreae infra muros Londoniae confirmat; nos quoque id ipsum eisdem concedimus, et ut sibi de caetero firmum et inconvulsum permaneat, episcopali eis auctoritate et sigilli nostri attestatione corroboramus. Valete.
EPISTOLA CCXXXIV. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino universis ejusdem Ecclesiae parochianis et filiis, salutem, gratiam et benedictionem.

Vestram spero, charissimi, non latere prudentiam, quam sit utilis multorumque necessaria commodis hospitalis illa domus quae prope ecclesiam Beati Bartholomaei Londoniae constructa est, in qua misericordiae deservitur operibus, et pauperum Christi necessitas assidue multo studio, multaque diligentia sublevatur. Quae cum actis retro temporibus studiis hujusmodi vigilanter intenderit, ad praesens tamen Domino gratiam ministrante, solito clarius enitescit, et studio bonorum fratrum, Adae videlicet, G. et G. qui se nuper ejusdem domus pro Christo mancipaverunt et subdiderunt obsequiis, uberius solito pietatis opera omnibus ad eam divertentibus exhibendo, odoris boni fragrantia jamjam plenius ex se circumquaque diffundit. Hi nimirum cum jam sibi gloria plurimum arrideret, et rerum temporalium affluentia satis responderet ad votum, totum quod sibi vel jure patrimonii a parentibus obvenerat, vel quod laboribus anxiis terra marique perquisierant pro Christo relinquentes, id ipsum in usus Christi pauperum contulerunt, et ut holocaustum Domino acceptabile plenius exhiberent, pro sua seipsos eorumdem obsequiis humillime devoverunt. Qui cibum esurientibus, potum sitientibus, nudis operimenta, fatigatis tecti lectique requiem, uberem aegrotis misericordiam sollicite subministrantes, laboris et obsequii sui mercedem sperant et exspectant a Domino, ipsam utique quam repromisit ipse diligentibus se. Quorum conversationem et opera, quia Domino placere non ambigimus, universitati vestrae preces affectuose porrigimus, ut domum illam in qua Domino jugiter obsequuntur, affectuosius diligatis, et eleemosynas vestras per manus illorum in commune bonum pauperum Christi fideliter erogandas sibi, vel his quos destinaverint, ad vos fidentissime committatis. Omnibus vero qui de suis facultatibus eidem domui ad opera misericordiae sustentanda quidquam, inspirante Domino, largiti fuerint, de Domini misericordia confisi, de injuncta sibi poenitentia 20 dies relaxamus, et orationum et bonorum quae tam in nostra quam sua fiunt ecclesia, participes in hoc, fiduciam, subministrante Domino, constituimus. Valete.
EPISTOLA CCXXXV. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino archidiaconis, decanis, presbyteris et omnibus ejusdem Ecclesiae parochianis et filiis, salutem et omnis gratiae plenitudinem.

Cum loca sanctorum omnium in quibus eorumdem reliquiae sancta fidelium devotione repositae, beatam praestolantur octavam, venerari, sublimare, et piis bonorum largitionibus reverenter ampliare oporteat, nulli dubium relinquitur, illum praecipue locum, qui in vallis Josaphat medio inter montem Sion et montem Oliveti sepulturae beatae matris Domini donatus est, et ad humanitatis ejus obsequium ab aeterno provisus, summae devotionis ejus obsequiis debere celebriter excoli, et ob ejus memoriam quae manibus angelorum inde in coelum corporaliter etiam ut credimus evecta est, modis omnibus honorari. Agatis itaque, dilectissimi; monitis salutaribus acquiescite, et nuntios beatae matris Domini velut ab ejus latere directos, jucunda mente suscipite, et de eorum gaudentes adventu, de his quae vobis a Domino collata sunt, ut hilares decet datores in eorum manus confidenter reponite, quod per eos beatae matri Domini digne mittatis, quo ejus sepulturam exornetis, et locum quem praevidit sibi filius, ejus Dominus Jesus ut ad se inde ascenderet collatis beneficiis infidelium repellendo rabiem defendatis. His vero qui nostris acquiescentes monitis, in causam hanc aliquid de suo contulerint, de beatae matris Domini confisi patrocinio, si in poenitentia septem vel amplius annorum sunt, 20 dies relaxamus, si pauciori tenentur numero, dies decem remittimus. Valete in Christo.
EPISTOLA CCXXXVI. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino universis ejusdem Ecclesiae parochianis et filiis, salutem, gratiam et benedictionem.

Latores hi praesentium, nuntii sunt infirmorum de Berceram' , qui per ipsos suam vobis ostendentes inopiam, devote supplicant, ut ob Dei reverentiam sibi subveniatis, et de his quae vobis divina contulit misericordia, ad eorum sublevandam inediam beneficium aliquod prout vobis Dominus inspiraverit, impertiatis. Quorum precibus nos quoque preces adjicimus, rogantes et exhortantes in Domino, ut corda vestra Christi pauperibus aperiatis, et dum potestis et vobis vita superstes est, Dominum in membris suis honorando, illud ad memoriam revocetis, quod suis in fine dicturus est: Quod uni ex minimis meis qui in me credunt fecisti, mihi fecistis , et hoc prae oculis habendo et opere complendo, quod hic pauperibus Christi ob ejus reverentiam erogaveritis, in futura vita in centuplum recipiatis . Qui vero nostris acquiescendo monitis, eis in aliquo ad vitae sustentationem pro Christo subvenerint, de ejus confisi misericordia, de injuncta sibi poenitentia decem dies relaxamus.

Notes: (Matth. XXV) (Matth. XIX)
EPISTOLA CCXXXVII. AD EOSDEM.
Author: Gilbertus Foliot

G., Dei gratia Londoniensis episcopus, dilectis sibi in Domino archidiaconis, decanis, et omnibus in Londoniensi dioecesi constitutis ecclesiarum praelatis, salutem, gratiam et benedictionem.

In luce lucerna opus non est, et cum quid sui per se natura clarescit, id testibus aut testimoniis evincere citra necessitatem est. Quanta siquidem charitatis studia, quanta suffragia pietatis, quanta denique totius humanitatis obsequia peregrinis pauperibus Christi et omnibus necessitate patientibus impendat sanctum xenodochium Jerosolymitanum, sancta scilicet domus Hospitalis, ipsis jam olim rerum indiciis orbi innotuit, ut non jam nostro super hoc testimonio, sed pervulgatae magis veritati fides debeatur. Qui nimirum locus venerabilis ob meritorum insignia nonnullis meruit a regno simul et sacerdotio privilegiis insigniri. Nos igitur Patrum et praelatorum nostrorum vestigia debita veneratione subsequentes, latores praesentium nuntios et procuratores illius religiosae domus, cum testimonio litterarum nostrarum destinamus ad vos, et quanta possumus devotione commendamus ad gratiam, orantes et exhortantes in Domino, et in remissionem vobis injungentes delictorum, quatenus cum ad vos colligendis fidelium eleemosynis eos declinare contigerit, ipsos pii ministros operis, pietatis intuitu benigne recipiatis, ope et opera misericorditer promoveatis, et juxta commonitionem domini papae, et indulta sibi privilegia, debitam in omnibus reverentiam exhibeatis. Subjectos quoque vestros eorum fraternitatem suscipere, susceptamque ad finem usque fideliter observare, sedulo commonere satagatis, scientes quoniam non possunt fructus non esse participes, qui bonorum se operum exhibent adjutores. Omnes autem qui ob contemplationem Dei et pauperum Christi, fraternitati huic se addixerint, eamque annua, ut moris est, observatione compleverint, orationum et omnium beneficiorum commissae nobis a Deo Ecclesiae participes statuimus. Parochianis vero nostris, quibus praecipue debitores existimus, poenitentibus videlicet et peccata confessis, qui hanc societatem debita devotione servaverint, si in septem aut eo amplius annorum poenitentia fuerint constituti, quadraginta; si minus, viginti de injuncta sibi satisfactione dies misericorditer relaxamus.
EPISTOLA CCXXXIX. AD EOSDEM.
Author: Gilbertus Foliot

G. Dei gratia Londoniensis episcopus, dilectis sibi in Domino universis Ecclesiae beati Pauli parochianis et filiis, salutem, gratiam et benedictionem.

Clamat ad vos, charissimi, sancta civitas illa Jerusalem, in qua vos a morte perpetua Dominus noster Jesus Christus sua morte liberavit. Clamat ad vos sepulcrum Domini, locus ille sanctissimus, a quo Dominus Jesus die tertia, morte superata resurgens, nos in fide et spe resurrectionis et salutis aeternae confirmavit. Clamant ad vos sancta loca illa omnia quae jamdudum Dominus praesentia sua corporali frequentans, ad nos ab infidelitatis errore revocandos, ea signis et virtutibus mirabiliter illustravit. Haec fidelium Christi labore magnifica a paganorum jamdiu potestate liberata et eruta, in eorumdem manus et potestatem iterato recidere perhorrescunt. Plorant loca sancta principum suorum lamentabilem casum, quorum aliis gladio caesis, aliis in servitutem deductis, terra illa sancta propugnatore jam carens, tanquam praeda infidelibus et inimicis crucis Christi, nisi cito manum Dominus apposuerit, exposita est. Onus istud sustinent fratres nostri charissimi et milites Templi, qui ob locorum sanctorum et in his manentium fidelium Christianorum defensionem, omnibus se periculis exponere, mortem etiam ipsam pro Christo et fratrum salute subire parati sunt. Quibus ad repellendam multitudinem illam infinitam quantis opus sit, discretio vestra non ignorat. Unde pietati vestrae tota supplicat orientalis Ecclesia, ut qui sibi praesentia corporali subvenire non potestis, facta sibi rerum vestrarum largitione, per manum defensorum suorum, militum scilicet Templi subveniatis, et imminentia sibi pericula fraternae charitatis ope submoveatis. Hortatur in hoc charitatem vestram dominus papa, hortamur et nos, in Christo charissimi, omnibus qui eorumdem fraternitatem susceperint, et eis annuatim et in fine suo quod sibi Dominus inspiraverit, prece et admonitione nostra contulerint, orationum Ecclesiae nostrae suffragia concedentes, et de injuncta sibi poenitentia dum in eadem fraternitate permanserint, quadraginta dies annis singulis concessa nobis a Domino potestate relaxantes. Valere vos optamus, in Domino charissimi.
EPISTOLA CCXL. AD ROBERTUM ARCHIDIACONUM ESSEXIAE.
Author: Gilbertus Foliot

GILBERTUS Dei gratia Londoniensis episcopus, dilecto suo ROBERTO archidiacono Essexiae, salutem, et gratiam et benedictionem.

Attendas, quaeso, charissime, in quam longinqua migraveris, quantum etiam laborem quantumque taedium solo litterarum amore subieris, et des operam sollicite, ut laboris tanti condignos fructus ad nos quandoque valeas, cooperante gratia, reportare. Non effluant tibi dies, dum potes, et aetas permittit idonea, disce quod postmodum doceas, et in sinum mentis collige, quod, exigente necessitate, suo queas tempore pluribus erogare. Nihil est quod idonee tuam possit industriam excusare, corpus tibi, donante Domino, sanum est et incolume, aetas habitis, facultas suppetens, locus abundans mercibus quas optasti, magistrorum copia, sociorum grata frequentia. Adsit amor studii et mentis applicatio voluntaria, de die poteris in diem proficere, et longe teipso effectus melior, tuis jucundissime laboribus arridere. Attende quid sit moram fecisse Bononiae, et ea quibus jam dicta civitas insignis effecta est, turpiter ignorare? Haec altera jam Carihat sepher, quod est civitas litterarum, digne meruit appellari, quae summi subtilitate ingenii hebetem tot temporibus mundum exacuit, legum thesauros aperuit, et abdita sapientiae summi tandem vigore studii in lucem potentissime protraxit. Hinc te litterarum, quod absit! inscium, sensus inopem reverti, charissime, deprecor, erubescas, ne quod cunctis fere cessit ad gloriam, in opprobrium tibi cedat et ignominiam. Ricardum archidiaconum revoco, quem si diutius moram fecerit, de medio subtrahi pertimesco, te ejus onera sustinere necesse est, quae statim cum venerit, juvante Domino, levigabimus. Valere te et omnimodis proficere desideramus, charissime.
EPISTOLA CCXLI. AD P. NIVERNENSEM EPISCOPUM.
Author: Gilbertus Foliot

P. Dei gratia Nivernensi episcopo, frater G. Londoniensis Ecclesiae minister, si non expressum schedula, conceptum tamen corde piae salutationis affectum.

Ex relatione dilecti fratris Ebroicensis episcopi acceperamus ego et dominus Saresberiensis episcopus, abbatem Pontiniacensem in Galliam remeasse. Cupientes itaque in nobis adimpleri negotium de absolutione nostra, vobis et praedicto abbati a domino papa commissum, cum festinatione ad vos labores arripueramus itineris, jamjamque Cenomannum propinquantes, festini nostri a domino papa reditu revocati sumus, afferentis ejus rescriptum continens vobis et domino Belvacensi episcopo sollicitudinem absolutionis nostrae esse injunctam. Quia igitur personae vobis adjunctae mutatio vestrum immutari poscebat consilium, incontinenti nuntios nostros ad praedictum episcopum direximus, domini papae rescriptum ei deferentes, et diem et locum nobis designatum a vobis intimantes. Sed quoniam casus fortuiti qui provideri nequeunt, diligentissimis etiam saepius adversantur, incerti ubi aut qualiter se habens praedictus inveniatur episcopus, benevolentiae vestrae cui in multis tenemur obnoxii preces affectuose porrigimus, ut duorum vel trium dierum spatio ultra quam in proposito habuistis, Senonis nuntios nostros exspectetis, reportaturos vobis praedicti episcopi responsum, si mora tamen adventus eorum id fieri postulaverit. Omnem enim daturi sumus operam, ut moram hanc praeveniamus, et statuto nobis die et loco vobis, juvante Domino, occurramus.
EPISTOLA CCXLII. AD WALTERUM NORWICENSEM.
Author: Gilbertus Foliot

Scitis, charissime, jacula quae praevidentur obesse minus, et quod tempore longo melius sit occurrere, quam vulnerata causa de quaerendo remedio jam nimis sero deliberare. Unde considerantes Patrem nostrum Cantuariensem ad maledictionem promptissimum et potestatem quam in aedificationem et non destructionem Ecclesiae suscepisse debuerat, in dominum nostrum regem et regnum ejus, in nos et commissas nobis Ecclesias, contra formam sacrorum canonum exercere paratum, et ad apostolicam jamdiu audientiam appellavimus et ad datos nobis judices appellationem hanc prosequendo tempestatem hanc qua concuti metuebamus, administrante gratiam Domino, usque . . . .
EPISTOLA CCXLIII. AD JOCELINUM EPISCOPUM SALESBERIENSEM.
Author: Gilbertus Foliot

Dominus Cantuariensis cum adversus rempublicam regni hujus mala haec machinetur quanta potest, praecipue tamen nos duos, sicut dicitur, scorsum ponit ad sagittam, in quos primos effundat impetus et potestatem exerceat in malo quam non me beneficio memini vel sensisse. Ille namque, ut dicitur, emissis de novo vocationibus nos duos in Gallias ex nomine vocavit, comminans et protestans publice se in nos excommunicationis latum ire sententiam, si non in Galliis suae quam citius assistamus praesentiae. In quo quia me praegravari sentio, adversus hoc ad sedem apostolicam publice jam appellavi, quod et per litteras et per nuntium unum videlicet ex clericis meis proximo die Veneris, juvante Deo, profecturum, domino Cantuariensi denuntiare disposui. Super quae vestram quoque dilectionem certificare curavi, ut si ejusdem placet uti consiliis, aliquis clericorum vestrorum missus a latere vestro simul iter arripiat ut mutuis uti consiliis et societate mutua possint consolari. Si quid certius accepistis super hac re, significare nobis, si placet, apud Londoniam, ubi moram facere disposui a sexta feria praesentis hebdomadae usque ad quartam feriam septimanae sequentis. Vale.
EPISTOLA CCXLIV. AD EUMDEM.
Author: Gilbertus Foliot
Date:  [G.]

Dei gratia Londoniensis episcopus, venerabili fratri J. Salesberiensi eadem gratia episcopo, salutem quae nunc est, et quam speramus a Domino.

Quoniam in Ecclesia regni hujus vitia pullulant, et in vinea Domini sarmenta succrescunt, consultioris falce judicii succidenda, visum est Patri nostro Ricardo Canturiensi Dei gratia episcopo, totius Angliae primati, et sedis apostolicae legato, secundum antiquam Patrum consuetudinem, fratres et coepiscopos suos, et alios Ecclesiarum praelatos ad concilium convocare, ut quae corrigenda fuerint, communicati censura consilii, vel omnino damnentur, vel in melius, Domino gratiam ministrante, reformentur. Quia vero ad sollicitudinem nostram pertinere dignoscitur fratres et coepiscopos nostros ad concilium convocare, ab ipso ut id faciamus in mandatis accepimus. Inde est, quod fraternitati vestrae ipsius auctoritate mandamus, et in vi obedientiae injungimus, ut Dominica qua cantatur: Cantate Domino canticum novum , ob causam memoratam assessuri sibi Londoniae sitis, et medio tempore cum omni cautela et diligentia excessus quibus dioecesis vestra laborat inquiratis, ut in medium deducti, correctioni subjaceant et censurae. Ipsius etiam vobis auctoritate injungimus, ut dioecesis vestrae abbatibus, archidiaconis, prioribus et decanis locorum conventualium verbum hoc notificetis, et eos ut designato loco et tempore in concilio domino legato praesentiam exhibeant, ipsius auctoritate citetis. Valete.

Notes: (Psal. XCV)
EPISTOLA CCXLV. AD EUMDEM.
Author: Gilbertus Foliot
Date:  [episcopus]

Venerabili domino fratrique charissimo J. Salesberiensi Dei gratia episcopo, frater GILBERTUS Londoniensis , salutem.

Laetatur evangelica mulier, quae drachmam reperit quam amisit . Nobis quoque gaudendum est, quia quos in longinqua direximus, et quasi perdidimus, lividorum latratuum Scyllis tandem enavigatis sanos et incolumes et prospera nuntiantes, Domino cuncta pie disponente, recepimus. Unde mihi videtur rem fore consilii, ut ad locum quem assignavit dominus rex, scilicet Argentomrem mora minime pertrahente concurramus, ut ibi domini regis aut praestolemur adventum, aut si nos ad se venire jusserit, expeditiorem habeamus hinc ad ulteriora progressum. Hoc domino Cicestrensi communicabitis, qui si quid aliter senserit, hoc mihi, si placet, recurrente cursore, ne panem comedat otiosus signare velitis. Valere vos opto in Domino, charissime.

Notes: (Luc. XV)
EPISTOLA CCXLVI. AD EUMDEM.
Author: Gilbertus Foliot

Venerabili domino fratrique charissimo J. Saresberiensi Dei gratia episcopo, frater G. Londoniensis Ecclesiae minister salutem et debitam domino dilectionem.

Suadet e facili verborum paucitas, cum ad exaudiendum prona est ipsius ad quem scribitur amica benignitas, quam quia de vestra gratia spem plene concipimus, dilectae nobis in Domino benevolentiae vestrae preces affectuose porrigimus, ut viginti solidorum beneficium quod nepoti meo in ecclesia de Chiltuna concessistis, integrum ipsi manere velitis, ne si rei modicae quidpiam detraxeritis, rem ipsam mutilatam quodammodo suo indignam donatore reddatis. Vestram vero volumus celsitudinem non latere, nepoti meo et ipsius clerico W. pacto rem firmante sic convenisse, ut W. sibi annuos viginti solvat et ipsius Ecclesiae onera omnia quae vestra vel archidiaconi vestri imponet modestia, in se suscipiendo sustineat. Unde preces iterato porrigimus ut si juxta quod moris vellus ovi detraxeritis, agno . . . . adhuc anniculo, quousque lanis vestiatur uberius, gratia miserante, parcatis. Valere vos optamus in Domino, frater in Christo charissime.